REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/239-20

28. decembar 2020. godine

B e o g r a d

ZAPISNIK

SA 17. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 28. DECEMBRA 2020. GODINE

Sednica je počela u 18,00 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao dr Aleksandar Martinović, predsednik Odbora.

Sednici su prisustvovali članovi Odbora: Adam Šukalo, Branimir Spasić, Luka Kebara, Ivana Nikolić i Nebojša Bakarec.

Sednici su prisustvovali zamenici članova Odbora: Violeta Ocokoljić zamenik Veroljuba Matića, člana Odbora, Viktor Jevtović zamenik Dragane Barišić, člana Odbora, Sonja Vlahović zamenik Darka Laketića, člana Odbora, Marijana Krajnović zamenik Miroslava Kondića, člana Odbora, Sanja Jefić Branković zamenik Branimira Jovanovića, člana Odbora.

Sednici nisu prisustvovali članovi Odbora: Veroljub Matić, Dragana Barišić, Darko Laketić, Miroslav Kondić, Sandra Božić, Đorđe Milićević, Uglješa Marković, Marina Raguš, Mira Petrović i Branimir Jovanović.

Sednici su pristupili po okončanju glasanja povodom Prve tačke dnevnog reda,

Šaip Kamberi, član Odbora i Željko Tomić, zamenik Marine Raguš, člana Odbora.

Na predlog predsednika, Odbor je jednoglasno utvrdio sledeći:

D n e v n i r e d:

1. Razmatranje Odluke Republičke izborne komisije o dodeli mandata narodnog poslanika radi popune upražnjenih poslaničkih mesta u Narodnoj skupštini, 02 Broj: 013-1569/20 od 28. decembar 2020. godine.

**Prva tačka dnevnog reda:** Razmatranje Odluke Republičke izborne komisije o dodeli mandata narodnog poslanika radi popune upražnjenih poslaničkih mesta u Narodnoj skupštini, 02 Broj: 013-1569/20 od 28. decembar 2020. godine.

Predsednik Odbora je konstatovao da su svi prisutni primili Odluku Republičke izborne komisije o dodeli mandata Dušanu Radojeviću. Ukazao je i da se sa predmetnom odlukom kao i Uverenjem o izboru ovog narodnog poslanika mogu upoznati i u sistemu e - parlamenta.

Predsednik Odbora je predložio da Odbor Narodnoj skupštini podnese Izveštaj sa predlogom da Narodna skupština konstatuje potvrđivanje mandata novoizabranom narodnom poslaniku Dušanu Radojeviću.

Predsednik Odbora je, takođe, predožio da u izveštaju bude određen predsednik Odbora za izvestioca na sednici Narodne skupštine.

Diskusije nije bilo.

I Z V E Š T A J

Odbor je konstatovao da je prestankom mandata narodnom poslaniku Maji Mačužić Puzić, izabranoj sa Izborne liste ALEKSANDAR VUĆIĆ – ZA NAŠU DECU, ostalo upražnjeno poslaničko mesto u Narodnoj skupštini, u skladu sa odredbom člana 88. Zakona o izboru narodnih poslanika.

Kada narodnom poslaniku mandat prestane pre isteka vremena na koje je izabran, mandat se dodeljuje kandidatu sa iste izborne liste sa koje je bio izabran narodni poslanik, na način utvrđen u članu 92. Zakona o izboru narodnih poslanika.

Odbor je, postupajući u skladu sa odredbama člana 199. Poslovnika Narodne skupštine, izvršio uvid u Odluku Republičke izborne komisije i uverenja o izboru narodnog poslanika Dušana Radojevića, izabranog sa Izborne liste ALEKSANDAR VUĆIĆ – ZA NAŠU DECU i utvrdio da su podaci o izboru narodnog poslanika istovetni sa podacima iz Odluke Republičke izborne komisije, čime su se stekli uslovi za potvrđivanje mandata imenovanom narodnom poslaniku.

Odbor predlaže da Narodna skupština odmah po prijemu ovog izveštaja, konstatuje potvrđivanje mandata novoizabranom narodnom poslaniku Dušanu Radojeviću.

Za izvestioca Odbora na sednici Narodne skupštine određen je dr Aleksandar Martinović, predsednik Odbora.

Sednica je završena u 18,05 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović